SPOROČILO ZA JAVNOST

**Vrhunec 25. Pikinega festivala - Pikin dan**

Velenje, 27. september 2014 – **24-urni humanitarni tek še traja – Danes velik Pikin dan – BazArt bo odprt ves dan – Lov na skriti zaklad – 25. Pikin festival se bo zaključil s koncertom Nine Pušlar**

Včeraj se je na Pikinem festivalu v Velenju začel 24-urni humanitarni tek, ki ga prirejata Športna zveza Velenje in Športno-humanitarno društvo Never Give Up. To ima kakih 300 članov, ki z rekreacijo zbirajo prostovoljna sredstva za pomoč socialno šibkejšim. Startnine njihovih športnih prireditev so namreč prostovoljne, izkupiček pa namenijo socialno ogroženim družinam. Ker želi tudi Pikin festival otrokom približati dobrodelnost in prostovoljstvo, pa tudi zdrav način življenja, je letos organiziran celodnevni tek po progi, ki skozi Pikino deželo vodi okrog Škalskega jezera, po eni izmed najlepših tekaških poti. Začel se je včeraj in potekal celo noč, končal pa se bo danes ob 16.00. S prostovoljno prijavnino, katere vsota bo namenjena vsaj trem družinam, ki potrebujejo pomoč, lahko še vedno sodelujete in se pridružite več kot 60-im tekačem. Tudi Bogomirju Dolencu, ki bo v teh 24-ih urah pretekel 100 milj. Pravi, da s športom povezuje ljudi, ki lahko pomagajo socialno šibkejšim. Ob 14. uri se bo začel tudi Pikin mini tek za najmlajše tekače, na startu jih bosta ogreli Pika in vrhunska slovenska atletinja Martina Ratej.

Danes je Pikin dan - zadnji dan največjega festivala kulture, vzgoje, izobraževanja in zabave za otroke v Sloveniji. Do 17.00 bodo v Pikini mestni hiši, Gusarski trdnjavi in na otoku Taka-Tuka v Pikini deželi ob Velenjskem jezeru potekale ustvarjalne delavnice na temo Zemlja pleše, Pikino mesto, športni poligoni in Umetniške četrti pa bodo odprte vse do 19.00. Zvrstile se bodo razne gledališke in glasbene delavnice, umetniške četrti bodo gostile mnoge ustvarjalce, med drugimi tudi Primoža Suhodolčana, ki bo otroke zabaval na Rumenem odru pri Vili Čira-Čara ob 14.00. Obiskovalcem bo predstavljena nova radijska igra Zgodbe nekega Hektorja, zgodba O ljudeh, živalih in kamnih in pravljica Bisergora. Ob 10.00 se bo odprl Pikin BazArt, umetniška tržnica, ki bo na tridesetih stojnicah ponujala ročno izdelane unikate vse do 19.00. Ob 14.00 se bo na Velenjskem jezeru začela Pikina jadralna regata, ki se je vsako leto udeleži več jadrnic. Festival bodo danes obiskali vodniki psov reševalcev, bogastvo naših gozdov pa so na ogled že včeraj postavili gobarji. Na prizorišču bo potekalo tudi gasilsko tekmovanje za zlato piko. Ves dan bo po Velenju vozil Pikin dvonadstropni avtobus, ki bo od Pikine dežele zaokrožil po Šaleški dolini. Ob 17.00 pa se bo začela zaključna svečanost jubilejnega Pikinega festivala, ko bo Pika Nogavička podelila najvišja priznanja – Zlate Pike in predala mestno oblast nazaj. Več tisoč zbranih, ki jih organizatorji pričakujejo v Pikini deželi, bo na zaključnem koncertu zabavala Nina Pušlar.

Program 25. Pikinega festivala, dnevni časopis v elektronski obliki Pikaste no(ga)vičke ter dnevna video reportaža festivalskega dogajanja so redno objavljeni na spletni strani www.pikinfestival.si.

 - Konec -

**Več informacij:** Barbara Pokorny / 041 535 567 / 03 898 25 71 / www.pikinfestival.si